Ανέτε φον Ντρόστε-Χύλσοφ

Η Ανέτε φον Ντρόστε-Χύλσοφ (,  12 Ιανουαρίου 1797 - 24 Μαΐου 1848) ήταν Γερμανίδα συγγραφέας, ποιήτρια και συνθέτρια. Είναι μια από τους σημαντικότερους γερμανόφωνους λογοτέχνες του 19ου αιώνα και συγγραφέας της νουβέλας Η οξιά του Εβραίου, που θεωρείται πρόδρομος της ρεαλιστικής μυθοπλασίας του τέλους 19ου αιώνα.
 Βιογραφικά στοιχεία 

Η Ανέτε φον Ντρόστε-Χύλσοφ γεννήθηκε το 1797 στο πατρογονικό κάστρο Χύλσοφ κοντά στο Μύνστερ και καταγόταν από μια από τις παλαιότερες οικογένειες Ρωμαιοκαθολικών ευγενών της Βεστφαλίας. Ο πατέρας της ενδιαφερόταν για την ιστορία, τη βοτανική και την ορνιθολογία, η μητέρα για τη λογοτεχνία. Εκπαιδεύτηκε από οικοδιδασκάλους και το πρόγραμμα σπουδών της περιελάμβανε επτά ξένες γλώσσες (συμπεριλαμβανομένων των λατινικών και των αρχαίων ελληνικών), μαθηματικά, ιστορία και φυσικές επιστήμες. Στην οικογένεια υπήρχε μουσική παράδοση για γενιές και ο θείος της της δίδαξε τα βασικά της μουσικής θεωρίας και σύνθεσης. 

Στη νεότητά της πέρασε πολύ χρόνο στο κτήμα της γιαγιάς της, όπου γνώρισε φίλους του θείου της, διάσημες προσωπικότητες όπως οι αδελφοί Γκριμ, ο Κλέμενς Μπρεντάνο, ο Φρίντριχ Σλέγκελ. Υπό την επιρροή των αδελφών Γκριμ άρχισε να συλλέγει λαϊκά παραμύθια, τα οποία συμπεριλήφθηκαν στη δεύτερη έκδοση των Παραμυθιών των Γκριμ.

Λόγω της κακής υγείας της και της συγκρατημένης φύσης της, σπάνια έκανε μακρινά ταξίδια και έζησε για μεγάλο χρονικό διάστημα στο οικογενειακό της κάστρο. 

μικρογραφία|αριστερά|Το κάστρο ΧύλσοφΓύρω στο 1819-1820 σε ηλικία 23 ετών, πέρασε ένα διάστημα σε κοντινή λουτρόπολη, όπου ήλπιζε να βρει θεραπεία για τα προβλήματα υγείας της. Εκεί συνδέθηκε ρομαντικά με τον Χάινριχ Στράουμπε, έναν Λουθηρανό φοιτητή νομικής με λογοτεχνικά ενδιαφέροντα, αλλά οι συγγενείς της αποδοκίμασαν την απόφασή της να έχει σοβαρή σχέση με έναν αστό και δημιούργησαν μια σκευωρία: έστειλαν τον αριστοκράτη φον Άρνσβαλντ να την πολιορκήσει, ο οποίος κατάφερε να κερδίσει την εύνοιά της για λίγο μέχρι που του εξήγησε ότι είχε βαθύτερα συναισθήματα για τον Στράουμπε. Αλλά ήταν αργά. Ο φον Άρνσβαλντ παρουσίασε στον Στράουμπε αποδείξεις για τη συμπεριφορά της και οι δύο άνδρες έγραψαν κοινή επιστολή, διακόπτοντας κάθε επαφή μαζί της. Το σκάνδαλο που ακολούθησε πήρε δημόσια έκταση και ήταν καταστροφικό για τη φήμη της. Απογοητευμένη και ντροπιασμένη πέρασε τα χρόνια που ακολούθησαν αποτραβηγμένη από τον κόσμο.

Μετά τον θάνατο του πατέρα της το 1824 και τον γάμο του αδερφού της, του νέου βαρόνου φον Ντρόστε-Χύλσοφ, μαζί με τη μητέρα και την αδερφή της, μετακόμισαν από το κάστρο Χύλσοφ στο πατρογονικό της μητέρας της, ένα μείγμα αγροικίας και αρχοντικού, επίσης κοντά στο Μύνστερ. 
μικρογραφία|250x250εσ|Το σπίτι στο Μέερσμπουργκ, σήμερα μουσείο
Το 1838 δημοσίευσε την πρώτη της συλλογή Ποιήματα (με τα αρχικά της), η οποία έτυχε δυσμενούς υποδοχής από τους συγγενείς της. Την ίδια περίπου εποχή, βίωσε ένα βαθύ, καταπιεσμένο και ανεκπλήρωτο έρωτα, παρά τη διαφορά ηλικίας τους, για τον γιο μιας  φίλης της, τον νεαρό μυθιστοριογράφο Λέβιν Σύκινγκ. Η σχέση τους διακόπηκε μετά τον γάμο του. Μαζί με τον Σύκινγκ έγραψαν το βιβλίο Γραφική και ρομαντική Βεστφαλία που δημοσιεύθηκε το 1841.

Από τις αρχές της δεκαετίας του 1840, επισκεπτόταν συχνά την οικογένεια της αδερφής της Τζένης φον Λάσμπεργκ στο κάστρο του Μέερσμπουργκ στο Μεγάλο Δουκάτο της Βάδης. Το 1843, με τα κέρδη από τα βιβλία της αγόρασε ένα σπίτι στο Μέερσμπουργκ - πλέον μουσείο στη μνήμη της - και τελικά μετακόμισε σε αυτή την πόλη. Εκεί πέθανε το 1848 από πνευμονία.

Ο αστεροειδής 12240 Ντρόστε-Χύλσοφ που ανακαλύφθηκε από τον Γερμανό αστρονόμο Φράιμουτ Μπέρνγκεν το 1988, ονομάστηκε στη μνήμη της.

 Λογοτεχνικό έργο 
μικρογραφία|Γερμανικό γραμματόσημο του 1961|212x212εσ
Το λογοτεχνικό έργο της Ντρόστε-Χύλσοφ έγινε ελάχιστα αντιληπτό από τους συγχρόνους της, αλλά ήδη από τα τέλη του 19ου αιώνα επανεκτιμήθηκε από κριτικούς και λογοτεχνικούς μελετητές και πλέον θεωρείται μία από τις κορυφαίες ποιήτριες της γερμανικής λογοτεχνίας. 

Η φήμη της βασίζεται κυρίως στην ποίησή της που χαρακτηρίζεται από ακριβή γλώσσα, ζωντανές εικόνες και ψυχολογικό βάθος. Με εξαιρετική ευαισθησία και οξύτατη παρατήρηση, δημιούργησε λεπτομερείς και υποβλητικές περιγραφές εξαιρετικής ποιητικής ομορφιάς, αποτυπώνοντας τα τοπία και την ατμόσφαιρα της πατρίδας της Βεστφαλίας. Τις λεπτομερείς περιγραφές της φύσης, της θρησκείας και της ανθρώπινης κατάστασης, συχνά χρησιμοποίησε για να στοχαστεί σε μεγαλύτερα φιλοσοφικά και πνευματικά ζητήματα.

Η πρώτη της ποιητική συλλογή Ποιήματα (1838) περιλάμβανε ποιήματα βαθιάς θρησκευτικής φύσης. Μεταξύ 1829 και 1839 έγραψε τον κύκλο ποιημάτων Το πνευματικό έτος (1851), το οποίο περιέχει μερικά από τα πιο σοβαρά θρησκευτικά ποιήματα του 19ου αιώνα και αντανακλά την εσωτερική αναταραχή και αμφιβολία της πνευματικής της ζωής.

Επηρεάστηκε από το ρομαντικό κίνημα, αλλά το έργο της προοιωνίζει και τον ρεαλισμό των μεταγενέστερων συγγραφέων και διακρίνεται για την απεικόνιση του ανθρώπινου πόνου και της συχνά ζοφερής πραγματικότητας της ζωής στην αγροτική Γερμανία. Το μοναδικό της πλήρες πεζογραφικό έργο Η οξιά του Εβραίου (1842), είναι μια ψυχολογική μελέτη ενός χωρικού της Βεστφαλίας που δολοφονεί έναν Εβραίο. Για πρώτη φορά στη γερμανική λογοτεχνία, η μοίρα του ήρωα απεικονίζεται ως απόρροια του κοινωνικού του περιβάλλοντος και το έγκλημα διαπράττεται σε ένα χωριό. 

Η γραφή της συνεχίζει να έχει απήχηση στους αναγνώστες σήμερα για τις διεισδυτικές παρατηρήσεις της και την εξερεύνηση των διαχρονικών θεμάτων της. Τα έργα της ταξινομούνται ανάμεσα στον όψιμο Γερμανικό ρομαντισμό και στον πρώιμο ρεαλισμό (μερικές φορές και τα δύο μαζί), αλλά οι περισσότεροι μελετητές τα εξετάζουν στα πλαίσια της λογοτεχνίας της εποχής Μπίντερμαϊερ.

 Έργα 

 Gedichte (Ποιήματα, 1838)
 Die Judenbuche (Η οξιά του Εβραίου, νουβέλα 1842)
 Gedichte (Ποιήματα, 1844)
 Das malerische und romanticische Westphalen (Γραφική και ρομαντική Βεστφαλία, 18451)
 Das geistliche Jahr (Το πνευματικό έτος, 1851)
 Letzte Gaben (Τελευταία δώρα, ποιήματα, 1860)
 Briefe von Annette von Droste-Hülshoff und Levin Schücking (Επιστολές της Ανέτε Ντρόστε-Χύλσοφ και του Λέβιν Στύκινγκ)
 Lieder mit Pianoforte-Begleitung. Componirt von Annette von Droste-Hülshoff (Τραγούδια, δημοσιεύθηκαν μεταθανάτια το 1871)

 Παραπομπές 

Κατηγορία:Γερμανοί ποιητές
Κατηγορία:Γερμανοί συγγραφείς